Apples store planer om at åbne en arkitekttegnet butik på Stockholms måske mest prominente plads er endt i ren æblemos.

For den svenske hovedstads bystyre har fuldstændig trådt den amerikanske techgigant under fode, og nu er der opstået et regulært slagsmål om de eksklusive kvadratmeter, hvor butikken skulle have ligget.

Apple har haft skødet til en fornem placering for enden af Stockholms ældste park, Kungsträdgården, 'Kongens Have'.

Her er der udsigt til den svenske hovedstads kongeslot i parken, der er blandt byens mest populære mødesteder.



Henter kort...

Men ideen om at forvandle den nuværende fastfoodrestaurant på stedet til en moderne butik og café er punkteret. TGI-Fridays har lejet sig ind i lokalerne, mens Apple har arbejdet på at få det arkitekttegnede projekt klar til opførelse.

Men så snart Stockholms nuværende byråd blev valgt ind i efteråret, blev tomlen til det prestigefyldte projekt vendt nedad.

Og det har ifølge byens lokalpolitikere gjort Apple stiktosset. Så tosset, at Apple har nægtet at arbejde sammen med bystyret om at finde en anden, alternativ placering til flagskibet for Apple i Sverige.

»Ja, det er sandt. Der var absolut ingen pæne ord, det var grimme ord, jeg ikke vil gentage,« siger Björn Ljung, medlem af byggeforvaltningen for Liberalerna, til mediet Fastighedsvärlden om et møde mellem de to parter.

Apple lader nu til at have startet en krig med byen om de dyre kvadratmeter.

For selvom amerikanerne ikke kan få den planlagte butik, som arkitekterne fra Forsters + Partners har tegnet, vil bygningen ikke blive solgt tilbage til Stockholm, medmindre Apple scorer et anseeligt beløb, skriver Fastighedsvärlden.

Ifølge mediet kræver Apple 179 millioner svenske kroner for at sælge grunden tilbage til byen. Det er 50 millioner mere, end Apple købte grunden for.

Og med en kvadratmeterpris på 239.000 svenske kroner er det et beløb, der ligger 83 procent højere end den højeste kendte kvadratmeterpris i byen.